Дэла Роверэ

Дэ́ла Ро́верэ () — сямейства з Савоны, з якога паходзілі Папы Рымскія Сікст IV (будаўнік Сіксцінскай капэлы) і Юлій II (заступнік Мікеланджэла). Іх сямейным магільным склепам служыла рымская царква Сан-П'етра-ін-Вінколі.

Ад даўно згаслай герцагскай дынастыі варта адрозніваць іх цёзак, дэла Роверэ з П’емонта (rovere па-італьянску — «дуб», прозвішча вельмі распаўсюджанае).

 Гісторыя 

Папа Сікст перадаў сваім сваякам кіраванне Сенігаліяй, герцагствамі Арчэ і Сора і шэрагам іншых гарадоў. Прытрымліваючыся ватыканскай практыкі непатызму, Папа Юлій пасадзіў сваіх пляменнікаў на лепшыя біскупскія кафедры Італіі. Адзін з гэтых пляменнікаў, Франчэска Марыя, з падачы Папы быў усыноўлены сваім дзядзькам, бяздзетным герцагам Урбінскім Гвідабальда з роду Монтэфельтра. У 1513 годзе да ўладанняў дэла Роверэ дадаўся горад Пезара.

Нягледзячы на супраціўленне тасканскіх Медычы, валадарства дэла Роверэ ва Урбіна працягвалася з 1508 да 1626 года, калі іх зрынуў з прастола Папа Урбан VIII. Кніжныя скарбы герцагаў былі вывезены ў Ватыкан, а апошняя прадстаўніца роду ў 1633 узяла шлюб з тасканскім герцагам Фердынанда II Медычы.

Уплывовы кардынал дэла Роверэ (1533—1598) меў незаконнанароджанага сына Іпаліта. Яго дачка Лукрэцыя дэла Роверэ (1589—1652) у 1609 годзе ўзяла шлюб з Маркантаніа Лантэ, даўшы пачатак княжацкай і герцагскай фаміліі Лантэ дэла Роверэ. Адным з уладанняў гэтага сямейства была знакамітая віла Лантэ пад Вітэрба.

 Прадстаўнікі 

 Папы рымскія 
 Франчэска дэла Роверэ (1414—1484)
 Джуліяна дэла Роверэ (1443—1513)

 Герцагі Арчэ (1472—1580) і Соры з 1474 
 1472—1475 Леанарда дэла Роверэ (нар. 1445; брат Папы Юлія II)
 1475—1501 Джавані дэла Роверэ (нар. 1457; брат папы Юлія II)

 Герцагі Урбінскія (1508—1626) 
(спадчыннікі дынастыі Монтэфельтра)
 1508—1516; 1521—1538: Франчэска Марыя I дэла Роверэ (на некалькі гадоў зрынуць Медычы)
 1539—1574: Гвідабальда II дэла Роверэ
 1574—1621; 1623—1631: Франчэска Марыя II дэла Роверэ (ненадоўга адмовіўся ад улады на карысць сына)
 1621—1623: Федэрыка Убальда дэла Роверэ (памёр ад эпілепсіі)

 Іншыя 
 Фелічэ дэла Роверэ, пабочная дачка Папы Юлія II
 Віторыя дэла Роверэ, дачка Федэрыка Убальда, жонка Фердынанда II Медычы

 Гл. таксама 
 Генерал дэла Роверэ — фільм Раберта Раселіні (1959)

 Спасылкі 

 Радаслоўе роду дэла Роверэ 


Катэгорыя:Герцагі Італіі
Катэгорыя:Дынастыі Італіі